**УЛСЫН ИХ ХУРЛЫН ЭДИЙН ЗАСГИЙН БАЙНГЫН ХОРООНЫ ДАРГА, АЖЛЫН АЛБАНЫ АЖИЛТНУУД ДОРНОГОВЬ АЙМАГТ АЖИЛЛАСАН ТУХАЙ ТАНИЛЦУУЛГА**

2015 оны 4 дүгээр Улаанбаатар

сарын 15-ны өдөр хот

 Улсын Их Хурлын Эдийн засгийн байнгын хорооны 2014 оны намрын ээлжит чуулганы завсарлагааны хугацаанд зохион байгуулах ажлын төлөвлөгөөны дагуу Улсын Их Хурлын Эдийн засгийн байнгын хорооны дарга Ж.Батсуурь, ажлын албаны зарим ажилтнууд 2015 оны 3 дугаар сарын 31-нээс 4 дүгээр сарын 04-ний өдрүүдэд Дорноговь аймагт томилолтоор ажиллаж, Тус аймаг дахь Монгол банкны салбар, Статистикийн хэлтэс, Мэргэжлийн хяналтын газрын албан хаагчид, иргэд сонгогчидтой уулзан Улсын Их Хурлын Эдийн засгийн байнгын хорооноос 2014 оны намрын ээлжит чуулганы хугацаанд зохион байгуулсан ажлын талаар болон батлагдсан зарим хууль, тогтоолын талаар танилцуулга хийж, тэдний санал бодлыг сонсож, тайлбар хариулт өгөв.

 Улсын Их Хурлаас 2015 оны 2 дугаар сарын 12-ны өдөр Чөлөөт бүсийн тухай хуулийн шинэчилсэн найруулга батлагдсантай холбогдуулан Замын-үүд чөлөөт бүсийн үйл ажиллагаатай танилцлаа. “Замын-Үүд” чөлөөт бүсийг стратегийн хөрөнгө оруулагчийн хөрөнгөөр байгуулж, хөгжүүлэх бодлогыг Засгийн газраас баримталж байсан учир 2007 он хүртэл улсын төсвөөс хөрөнгө оруулалт хийгдээгүй байна. Харин БНХАУ-ын Засгийн газрын хөнгөлөлттэй зээлийн хөрөнгөөр “Замын-Үүдийн дэд бүтцийг сайжруулах төсөл” 2010 оноос эхлэн хэрэгжиж байгаа бөгөөд уг төслийн хүрээнд Замын-Үүд сум болон “Замын-Үүд” чөлөөт бүсийн дулаан хангамж, цахилгаан хангамж, ариутгах татуурга, авто зам, холбооны байгууламжууд шинээр болон шинэчлэгдэн хийгдэж байна. Төслийн нийт өртөг 58.8 сая доллар бөгөөд дэд бүтцийн ажлууд 92.5 хувьтай байна. “Замын-Үүдийн дэд бүтцийг сайжруулах төсөл”-ийн эхний ээлжийн бүтээн байгуулалтаар Замын-Үүд сумын дэд бүтэц болох дулаан, цахилгаан, усан хангамж, ариутгах татуургын шугам сүлжээ бүрэн шинэчлэгдэхийн зэрэгцээ “Замын-Үүд” чөлөөт бүсийн нийт 900 га талбайн 278.62 га буюу 30.9 хувь нь дэд бүтцэд бүрэн хамрагдах юм байна.

 Түүнчлэн бүсийн 2, 5 дугаар хэсгүүдийн дэд бүтцийн хангамжийг хангах хүчин чадалтай үндсэн магистраль шугам сүлжээг эхний ээлжийн төлөвлөлтөөр бий болгоод байна. “Замын-Үүд” чөлөөт бүсэд нийт хөрөнгө оруулалтын 43.7 хувь 30.9 сая ам.доллар, Замын-Үүд суманд 53.6 хувь буюу 27.8 сая долларын хөрөнгө оруулалт хийгдэж байна.

 Мөн Дорноговь аймагт ажиллахдаа аймгийн Засаг даргын Тамгын газар, Монгол банк, Статистикийн хэлтэс, Мэргэжлийн хяналтын газрын албан хаагчдийн дунд сургалт семинар зохион байгууллаа. Аймгийн Засаг дарга, Монгол банк, Үндэсний Статистикийн хорооноос үйл ажиллагааныхаа талаар товч мэдээлэл хийлээ. Аймгийн хэмжээнд ажилгүйдэл өнгөрсөн оны мөн үеийнхтэй харьцуулахад буурсан, 43.1 тэрбум төгрөгийн хадгаламжтай, нийт зээлийн 69.2 хувийг бизнесийн зээл эзэлдэг байна.

Дорноговь аймгийн Замын-Үүд, Сайншанд сумын иргэдтэй уулзалт хийж, Монгол Улсын Их Хурал, Засгийн газрын үйл ажиллагаа, өнөөгийн улс орны эдийн засгийн байдлын талаар мэдээлэл өгч, иргэдийн санал хүсэлтийг сонсож, тэдний асуултад хариулт өглөө.

Иргэд сонгогчидтой уулзан тэдний санал бодлыг сонсоход дараах асуудалд анхаарал хандуулж байлаа. Үүнд:

1.Цалин, тэтгэвэр тэтгэмжийг нэмэгдүүлэх;

2.Ажилгүйдлийг бууруулах;

3.Тэтгэврийн зээлийн хүүг бууруулах;

4.Орон сууцны 8.0 хувийн зээлийг үргэлжлүүлэн залуучууд хамрагдах боломжийг олгох;

5.Төрөөс арилжааны банкны хүүгийн асуудалд анхаарах

**ЭДИЙН ЗАСГИЙН БАЙНГЫН ХОРООНЫ АЖЛЫН АЛБА**